
OM FORFATTEREN

ASLAK NORE (f. 1978) er forfatter og forlagsredaktør. Siden debuten med Gud er norsk i 2007 har han markert seg som en av sin generasjons mest interessante forfattere. Spenningsromanen Ulvefellen ble i 2017 belønnet med Rivertonprisen. Havets kirkegård (2021) ble en stor salgs-og kritikersuksess i flere land. Den ble nominert til Bokhandlerprisen, samt franske Grand Prix des Lectrices de ELLE. Oppfølgeren Ingen skal drukne kom i 2023.

OM BOKEN

Hun er Norges nye forsvarsminister. Han er en russisk spion. Om to uker skal de gifte seg.

Ingeborg Johnsen og Sverre Falck fremstår som det perfekte paret. Hun er den yngste forsvarsministeren siden 1945. Han er milliardærarving. Men under overflaten skjuler Sverre en mørk hemmelighet:

I årevis har han lekket informasjon til Russland.

Når deres ukrainske au pair blir funnet drept på familiens gods, avdekkes sporene etter et planlagt attentat på norsk jord. Etterretningsagent Johnny Berg vikles raskt inn i saken – og oppdager at trusselen strekker seg langt nærmere maktens sentrum enn noen aner. Mens en helt spesiell attentatmann gjør sin entré, har Berg nok med sine egne hemmeligheter.

Alliansen er en roman om kjærlighet, familie og en perfekt plan som må stoppes for enhver pris. Og om det store spørsmålet: Kan du stole på den som står deg nærmest?


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor. Bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med rettighetshaverne. Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

 

© 2025 Aschehoug AS, Oslo

www.aschehoug.no

Omslagdesign: Rune Mortensen

Tilrettelagt for EPUB av Type-it AS, Trondheim 2025

 

ISBN 978-82-03-45770-8


Til A.


Den som har to kvinner, mister sjelen,

men den som har to hus, mister forstanden.

 

JOHN LE CARRÉ


PROLOG

Nedtelling

Som vanlig når hun passet dem på kveldstid, hadde Sonja gitt småguttene mat og et bad, pusset tennene deres og tatt på dem de stripete ullpysjamasene. Deretter leste hun for dem. Opprinnelig hadde foreldrene insistert på at det skulle skje på russisk, men slik verden var blitt, var de enige om at au pairen skulle lese på ukrainsk. Russisk var forgiftet, et krigens og terrorens språk, som hun ikke lenger klarte å snakke.

Så hadde hun sovnet mellom guttene. Hun foretrakk den korte søvnen. De lange nettene var verre, for med dem kom drømmene. I dem ble droner og overlydsraketter skutt mot hjembyen. De traff boligblokker som raste sammen, og hun hørte skrikene fra menneskene som var fanget i ruinene.

Sonja våknet av at døra gled opp. Hodet verket; hun kjente seg utmattet etter dagen.

Sverre kikket inn på barnerommet.

«Du sovnet med guttene?»

Ansiktet hans hadde fått et rødlig skjær, og stemmen var en tone høyere enn vanlig. Han måtte ha tatt noen glass i selskapet nede i lysthuset.

Hun nikket fortumlet.

«For min del kan du egentlig ta helg», fortsatte han. «Men jeg ble utfordret til et nattbad. Gidder du å holde fortet mens vi tar en kjapp dukkert?»

«Det er sent på kvelden, vannet er iskaldt. Er dere sprø?»

Han smilte selvsikkert i døråpningen. «Vi er nordmenn.»

Sonja trakk på skuldrene, og han forsvant for å skifte. Like etter kom han tilbake, kun iført Havaianas, gul badeshorts og et håndkle over skulderen. Døra lukket seg etter ham.

Et øyeblikk nølte hun. Hun kunne gjøre som han sa, vente til han kom tilbake, nikke høflig og gå tilbake til koia på Stupet. Hun hadde trukket vinnerloddet ved å få komme til Norge. Hvorfor hadde hun gått med på dette? Fordi hun var ukrainer, kanskje, eller fordi hun var forelsket?

Sonja ble sittende urørlig et sekund, før hun trakk pusten og reiste seg.

Dette var muligheten.

Sverres ytterklær hang pent over en stol på badet. Hun fisket telefonen og nøklene hans ut av bukselommen. At hun visste hva skjermkoden var, kunne hun takke eldstesønnen i huset, Lille-Thor, for. Guttungen på fem hadde stolt vist henne at han klarte å åpne den.

Sonja tastet inn seks sifre. Skjermen lyste opp.

Hvor lenge ville Sverre være borte? Et par minutter til badeplassen, fem minutter på bading og tørking, og så opp igjen. Ti minutter var et minimumsanslag. Det var tiden hun hadde.

Sonja satte på nedtellingsfunksjonen. Med raske skritt gikk hun fra leiligheten til den administrative fløyen.

Rederhaugen var en enorm eiendom ved sjøen, vest for hovedstaden. Vertsfamilien hennes bodde i den store hovedbygningen, et eggehvitt murhus i tre etasjer med et rundt tårn i det ene hjørnet. Bygningen hadde en kontordel og en privat fløy. Huset var stort. Gangen var mørk.

Sonja nådde vindeltrappa i tårnet. Trappegangen var kald. Hun gikk ned to etasjer, så hun befant seg der inngangen til bassenget og det gamle biblioteket var. Hun kikket rundt seg og skalv lett på hendene da hun prøvde nøklene. Den tredje passet.

Hun gikk ned en bratt, mørklagt trapp til hun kom til øverste kjelleretasje og en støvete gang med en ny jerndør i enden, som hun deretter låste opp.

Så var hun nede. Nesten to minutter var allerede gått. Sonja merket redselen komme krypende. Hun lyste med lykten på telefonen. Gangen hun stod i, kunne være femten meter lang og luktet lett av møll. Den endte i en to meter bred vegg.

Tre hyllereoler gikk langs veggen til venstre for henne. Hånden skalv lett idet hun lyste på punktet over det øverste hjørnet. Hun gikk nærmere. Jo, det var en kvadratisk flis i en annen gråtone enn resten.

Hva var instruksjonen igjen? Hun prøvde å huske alle detaljer. Nedtellingen tikket. 7:30, 7:25, 7:20 … Sonja pustet gjennom nesa, lukket øynene og presset hånden mot flisen.

Først skjedde det ingenting.

I neste øyeblikk hørte hun en lav buldring i veggen. Langsomt åpnet veggen seg foran henne, og et mørklagt rom kom til syne i den voksende glipen. Sonja gispet.

I samme øyeblikk begynte telefonen å ule.

Ikke hennes egen, men Sverres; skjermen blinket, og en gjennomborende sirene fylte rommet.

ALARM – ALARM – ALARM.

Bevegelse oppdaget, sektor kjeller.

Overmannet av redsel holdt hun ikonet på skjermen inne, men ulingen bare fortsatte, og hun ble bedt om å verifisere med et fingeravtrykk på skjermen. Et fingeravtrykk! Fingrene var glatte av svette. Hun trykket avbryt.

Skriv koden for å låse opp.

Fire sifre. Fødselsdatoen til Lille-Thor – 2804.

Feil kode, vennligst tast inn koden på nytt.

Alarmen ulte om mulig enda høyere.

Hun prøvde 0428, fremdeles uten resultat. Hun var fucked.

4082.

Alarmen stoppet like brått som den hadde begynt.

Stillhet. Rommet ble tyst. Sonja lente hodet bakover og trakk pusten av lettelse.

6 minutter og 45 sekunder igjen.

Forsiktig gikk hun inn i hvelvet og så rundt seg. Det liknet et krigsmuseum. Våpnene virket gamle, som om de tilhørte en annen tid.

På den innerste kortveggen var det en dør. Forsiktig dro hun ned dørklinken. Låst. Hun fant fram knippet. Til slutt åpnet døra seg. På nytt ulte alarmen, men nå visste hun hva hun skulle gjøre, og skrudde den fort av.

Rommet hun kom inn i, var mindre enn det forrige, gulvet var dekket av et vegg-til-vegg-teppe. To store våpenskap var plassert mot hverandre på langveggene.

Ved siden av skapet stod en svart, rektangulær kasse. Den samme som hun hadde sett tidligere på dagen. Hun satte seg på kne, åpnet lokket forsiktig. Innsiden liknet en stor verktøykasse, med tilpassete seksjoner for skjeftet, løp, kikkertsikte og annet.

Hun lyste mot skjeftet og skimtet et inngravert symbol formet som en N fra det latinske alfabetet, med en vertikal strek i midten. Hun visste hva det var, og ble kald. Som om krigen hadde kommet hit. Det var Azov-bataljonens symbol som var inngravert. En Wolfsangel, en ulvefelle. Alle ukrainere kjente det symbolet.

I forfjamselsen hadde hun glemt å sjekke nedtellingen.

3 minutter, 20 sekunder.

Hun knipset en serie bilder med sin egen telefon.

Da hun lukket våpenkassen og satte den på samme plass, var det under tre minutter igjen.

«Ikke få panikk, ikke få panikk», gjentok hun for seg selv.

Hun låste døra til det innerste rommet, aktiverte alarmen og gikk gjennom det store hvelvet.

2 minutter, 35 sekunder igjen.

«Bare kom deg opp igjen», mumlet hun.

Sonja skulle til å begynne på trappene da hun hørte lyden av en nøkkel bli vridd om i etasjen over.

Hun smatt inn under trappa. Over seg hørte hun skritt. Trinnene knirket. Hun våget ikke puste. Skrittene var rett over henne, rolige skritt, og det skremte henne om mulig enda mer.

Så var personen nede. Hun skimtet en skikkelse lyse med en lykt bortover gangen, mot det stengte hvelvet. Så snudde skikkelsen seg, og lysstrålen sveipet i hennes retning.

Hvis de fant henne, hva gjorde hun da?

Men ingenting skjedde. Fremdeles våget hun ikke puste. Hun skottet bort. Skikkelsen i mørket lyste mot hvelvet igjen.

Hvis hun løp alt hun maktet, ville hun ha femten meters forsprang.

Sonja reiste seg lydløst. Trakk pusten en siste gang.

Nå løper du opp trappene, tenkte hun, og deretter tilbake til leiligheten. Nå!

Hun tok tre trappetrinn av gangen. Hadde aldri løpt så raskt.

«Ey!»

En mannsrøst gjenlød i kjelleren.

Hun fortsatte til sokkeletasjen der vindeltrappa begynte.

«Stiy!» ropte han på ukrainsk. «Stopp!»

Hun hørte skrittene bak seg i vindeltrappa, og en tung pust. Én etasje til, så ville hun kunne låse døra til gangen. Nøkkelen, hun måtte ha riktig nøkkel, hun fiklet med knippet mens hun tok de siste skrittene over mesaninen.

Den første nøkkelen passet ikke. Skrittene var like bak henne, det var bare sekunder før han ville nå fram til henne. Den andre nøkkelen passet. Sonja vred rundt, dro nøkkelen ut og slo døra igjen.

Hun stod i den mørklagte gangen.

Nedtellingen var ferdig; alarmen lød, hun støkk til.

Raskt gikk hun tilbake gjennom den mørklagte gangen som forbandt den administrative fløyen med leiligheten.

Hun låste seg inn, smatt gjennom rommene i leiligheten og pilte inn på badet, der hun la Sverres telefon tilbake på plass i lommen.

Like etter hørte hun ham.

«Sonja, er du der?»

«Er på badet, bare gi meg et øyeblikk.»

I speilet kunne hun skimte sitt eget ansikt. Kunne han se på henne at noe var galt, hvor redd hun var?

Da hun kom ut, stod han våt og opprømt utenfor.

«Jeg syntes jeg hørte en lyd fra inngangsdøra da jeg låste meg inn nede», sa Sverre.

«Ja vel?»

«Sikkert bare innbilning. Sikkerheten er jo bedre enn noen gang. Ta helg, Sonja, så ses vi på mandag. Vi er så glade for deg og den jobben du gjør, jeg håper vi husker å si det?»

Sonja takket og gikk ut. Fordi aupairboligen lå på kanten av en høy klippe, ble den bare kalt Stupet. Den var en liten koie, med bad, soverom og en kombinert stue- og kjøkkenløsning. En gang hadde hytta tilhørt Sverres bestemor, den gale forfatteren Vera Lind. Hun hadde tatt livet av seg ved å hoppe fra klippen.

Ute var det mørkt. Regnet trengte gjennom jakken hennes. På plenen foran hovedbygningen skimtet hun de to bystene av den gamle forfatteren og sønnen hennes som to mørke silhuetter. Begge hadde druknet.

Ingen Falck avgår naturlig ved døden, hadde Sverre sagt en gang.

Sonja Malnyk begynte å løpe.


DEL 1

Ingen Falck avgår naturlig ved døden


KAPITTEL 1

Vennskapsordenen

Tidligere samme dag

Sverre hadde alltid elsket navnet hennes. Hvordan det ble uttalt med den nesten umerkelige g-en i første stavelse og den kraftfulle slutten: In-ge-borg. Akkurat som han elsket navnets mening – en blanding av den norrøne fruktbarhetsguden Ing, eller Frøy, og burg, det tyske ordet for beskyttelse eller vern.

En fruktbarhetsgudinne og en borg – det var akkurat det hun var.

Han våknet etter en kort natt. Klokka på nattbordet viste 06:12. Han la en arm rundt livet hennes og kysset henne i det blonde håret, som var blitt stritt og bustete som et ørnerede i løpet av natten.

På hyllen over senga stod et innrammet bilde av dem, tatt på Pont des Invalides i Paris for mange år siden, da de feiret forlovelsen. Han hadde alltid likt gløden de hadde i øynene på det bildet. Iblant savnet han den gløden.

«Klar for Slottsplassen?» hvisket han.

Ingeborg vred seg over på hans side av senga og smilte matt. «Så klar som det er mulig å bli.»

Han strøk henne forsiktig i håret. «Forsvarsminister, i en alder av 32.»

Få ting imponerte Sverre mer enn unge folk i ledende stillinger.

«Forsvarsminister», gjentok han, «i den verdenen vi lever i nå. Det er ganske overveldende.»

«Overveldende», svarte hun. «Hvorfor må man på død og liv si det? Jeg føler det ikke sånn. Det gikk fortere enn jeg trodde, men jeg har alltid visst at jeg kom til å ende på Slottsplassen.»

Sverre humret. «I andres øyne har du blitt den du alltid visste du var?»

«Da jeg gikk på videregående, skrev jeg et kritisk essay om norsk fredsdiplomati etter 1990. Husker fremdeles ordene læreren brukte da hun tok meg til side. Hun sa teksten bar preg av en doktorgrad, og at hun håpet jeg en gang tok meg tid til å skrive den. Jeg så lenge på læreren og sa at jeg tvilte på det, fordi jeg skulle bli statsminister, eller aller helst president, i republikken Norge.»

Sverre elsket henne for selvtilliten. Den fikk ham til å føle at Ingeborg var født under en annen stjerne enn alle andre.

«Du er i hvert fall ikke republikaner lenger, skatt», sa han og kysset henne.

Ingeborg var tredje generasjon i et politisk dynasti. Mater familias, mormoren Wenche Johnsen, hadde lenge ligget an til å bli landets første kvinnelige statsminister, inntil hennes tenåringsgiftermål med en russisk krigsfange og senere KGB-agent ble avslørt for offentligheten i 1977.

«Pressen kommer til å gå etter deg», sa han.

Hun kvalte et gjesp. «De kommer til å gå etter deg, Sverre, og dermed etter oss. Pressen elsker politikerektefeller som roter seg opp i habilitetssaker. Folkene våre snakker med SAGA om hvordan vi unngår det.»

«Vi har kontroll», sa han.

«Helt ærlig tror jeg den største forskjellen for oss blir mest praktisk», fortsatte Ingeborg. «All reisingen. Livvakter, alarmer. Ikke mer kollektivtransport. Jeg skulle ønske vi slapp det, Sverre, men verden er ikke sånn.»

«Far var forsvarsminister. Det var ikke hver dag han hentet i barnehagen, for å si det sånn. Det ble folk av oss også.»

«Jeg trodde menn pleide å gifte seg med en versjon av moren sin», sa Ingeborg, strøk en finger ømt nedover halsen hans og smilte. «Sier du at du skal gifte deg med faren din?»

«Om nøyaktig femten dager», sa han og kysset henne. «Jeg teller ned.»

På kjøkkenet var Sonja allerede i gang med å koke byggrynsgrøt til barna. I bakgrunnen summet radioen.

Selv om Sonja var noe eldre, var nærværet av en au pair som å ha en snart voksen tenåring i huset, tenkte Sverre. En tenåring slik tenåringer burde ha vært, en som ryddet og passet barn, ikke en av de slabbedaskene de pleide å være.

«De snakket akkurat om at aupairordningen skal forbys», sa Sonja. Hun var blitt forbløffende god i norsk siden hun kom året før. «De sier det er slaveri.»

«Føler du deg som en slave?» spurte Sverre.

Med et skuldertrekk og et gåtefullt smil helte hun kokende vann over i en presskanne. Kaffelukten steg opp fra kannen og fylte rommet.

«Ikke bry deg om hva de sier», sa Sverre. «Hvis forslaget går igjennom, ansetter vi deg bare på en vanlig kontrakt.»

I den tilliggende dagligstua var Sigurd allerede i gang med dagens første vandaliseringstokt. Med noen lange skritt fikk Sonja avverget et stup fra vinduskarmen han i løpet av uka hadde lært seg å klatre opp til. Motorikken utvikler seg raskt når man nærmer seg to år.

Sigurd sprellet da Sonja løftet ham over i Tripp Trapp-stolen. Det kunne ikke være mange ukene før han klarte å klatre ut av sikringen. Lille-Thor på fem år kom også tassende, og satte seg taus og morgengretten ved bordenden.

Til slutt skred Ingeborg inn i rommet, kledd i en blå knytebluse og maksimalistiske perleøredobber.

«Er det Margaret Thatcher som har stått opp fra de døde?» kommenterte Sverre. «Klar til å invadere Falklandsøyene?»

Hun kysset ham i håret. «Sier jeg ofte nok at du er ganske vittig? Thatcher var et stilikon.»

«Vel», sa han høytidelig og så på de morgentrøtte ansiktene etter tur. «Det er tid for å avsløre en nyhet. Mamma har fått ny jobb.»

«Mamma, jobb», gapte Thor.

«I praksis vil det bety noen forandringer. Den første er at jeg passer guttene selv i formiddag. Jeg vil at de er til stede når utnevnelsen offentliggjøres.» Sverre smilte. «Nordmenn liker at politikerne passer barna sine selv.»

Sonja satte opp et forundret uttrykk.

«Jeg vet», humret Sverre. «Vi er rare.»

Sonja nikket.

«Andrea kommer forresten tilbake med en bilkolonne fra Ukraina. Slava Ukraina skal markere med et arrangement nede i lysthuset, så det kan bli litt støy på eiendommen i kveld.»

Egentlig burde de invitert Sonja, men Sverre kunne godt tenke seg en tur innom festen sammen med Ingeborg.

«Kan du legge guttene? Så kan du stikke innom festen etterpå.»

«Jeg kan legge guttene», svarte hun korrekt.

«Det kommer til å være teknikere fra livvakttjenesten på eiendommen hele dagen», skjøt Ingeborg plutselig inn. «Sikkerheten kommer til å bli merkbart strengere fra i dag.»

Sonja så ned i tekoppen.

«Ikke vær nervøs», fortsatte Ingeborg. «Alarmen er basert på avansert kunstig intelligens. Biometrisk gjenkjenning av ansikt, ganglag og bevegelser. Når vi og du og andre som alarmen gjenkjenner, går over eiendommen, reagerer den ikke.»

«Du kan fremdeles hoppe fra Stupet, Sonja», skjøt Sverre muntert inn. «Ingen alarm der. Naturen selv er vårt festningsvern på østsiden.»

«Uansett», sa han og gnidde seg i hendene, «hvis noen av dere har installert skjulte mikrofoner i veggene, er dette tidspunktet for å fjerne dem.»

Sverre kastet et skjelmsk blikk rundt bordet. «Jeg tuller bare. Men ta noen timer fri, Sonja, så ses vi senere.»

Ingeborgs telefon dirret.

«Sjåføren venter nede», sa hun og reiste seg.

Sverre fulgte henne til døra, der han la armen rundt henne.

«Er du nervøs?»

Hun sa ingenting, han smilte.

«Ikke glem at dette blir den letteste dagen i ditt liv.»

Sverre var opprømt da han låste seg ut av representasjonsleiligheten og fulgte korridoren over til den administrative delen av hovedbygningen, der han gikk to etasjer opp vindeltrappa og mot kontoret. På døra var en bronseplakett inngravert: Sverre Falck, SAGA CEO.

Han merket at halsen trakk seg lett sammen. SAGA var et milliardkonsern med en betydelig finansportefølje og strategisk plassert næringseiendom. Det var nesten ni år siden den opprivende maktkampen med søsteren Sasha. Den gang hadde Sverre vunnet og etterfulgt Olav Falck som direktør, etter farens plutselige bortgang. Lederjobben betydde at Sverre var styreleder for selskapets stiftelse, som gjennom store deler av etterkrigstiden hadde hatt som formålsparagraf å «fortelle historien om Norge».

Ingeborg som forsvarsminister og han selv som SAGA-sjef var en nesten fullkommen legering av offentlig og privat makt. Han hadde for lengst begynt å fantasere om røde løpere og kåringer av landets mektigste par. De kom til å vinne, på walkover.

Samtidig visste han at uansett hvor høyt han elsket Ingeborg, var det han som hadde de beste kortene. Ministere kom og gikk, mens SAGA sin grunnmur var bygget i granitt. Det var faren som hadde sagt det. Jo eldre han selv ble, desto oftere tok Sverre seg i å sitere farens mange visdomsord. Familieforetaket han ledet, var grunnlagt på gamle rederpenger fra Bergen. Siden faren startet selskapet i slutten av sekstitallet, hadde SAGA bygget seg opp som en viktig næringslivsaktør.

SAGA var den dype staten, hvisket kritikerne, men for Sverre var det en kompliment. I urolige tider trengte staten et siste forsvarsverk hvis alt annet sviktet. Under den kalde krigen hadde Rederhaugen blitt et våpendepot for landets okkupasjonsberedskap. Faren ville forstått hvorfor Sverre snakket med russerne. Det var han overbevist om.

En forsvarsminister måtte forholde seg til budsjettkrangler og opposisjonspolitikere. Som SAGA-sjef hadde faren i praksis fungert som en slags skyggeforsvarsminister, som utførte oppgaver alle visste var nødvendige, men ingen våget å stå til ansvar for.

Sverre så seg selv som en mann i samme tradisjon. Men hva nå, når partneren faktisk skulle bli statsråd?

Han var en typisk samler og ordensmann, og kontoret var tapetsert av familieklenodier og militære artefakter. På veggen hang et kart over Akershus festning, der de skulle gifte seg. Murt inn i kortveggen bak skrivebordet var safen der han oppbevarte spesielt verdifulle gjenstander. Nå satte han seg på huk, tastet inn koden og åpnet den tunge døra.

Øverst lå invitasjonen til Bilderberg-møtet i Stockholm, som han i egenskap av å være SAGA-sjef hadde mottatt dagen før. I ståheien rundt utnevnelsen hadde han ikke rukket å fortelle Ingeborg om at han var ønsket der den vestlige eliten innen politikk og næringsliv samlet seg. Invitasjonen hang høyt. Sverre gledet seg stort.

Boksen til gifteringen lå på midtre rille. Han hadde reist ens ærend til en juveler i Paris for å kjøpe den, og voktet ringen som om det var gulltransporten fra Narvik, på veien tilbake. Det brune etuiet var et lite kunstverk i seg selv. Topplokket hadde form som en oktogon med en rand av gull, og i midten hadde han fått inngravert initialene deres som et monogram.

Sverre tok boksen forsiktig ut. Bare det å la fingertuppene møte det semskete skinnet på sidene fylte ham med velbehag. Etuiet åpnet seg med et sukk. Han løftet ringen sakte ut av tekstilet og holdt den mot lyset. På innsiden av ringen kunne han skimte den inngraverte løkkeskriften: Ingeborg, Sverre, Thor, Sigurd – Familia ante omnia.

«Familien foran alt» var Falck-slektens gamle ordtak, men det betydde noe annet nå. Franskmennene kalte gifteringen une alliance, og det hadde han alltid likt. Ekteskapet, kjernefamilien, var alliansen, ikke slekten i all sin kaotiske galskap.

Han la ringen forsiktig tilbake i safen. Bak den lå en annen medalje han også passet godt på. Den russiske vennskapsordenen bestod av en jordklode av emaljer og forgylt sølv, omgitt av en grønn olivengren og en stjerne. Båndet var grønt og lyseblått.

Russerne hadde tildelt ham den i hemmelighet, den gangen i Paris, for å ha gjort Den russiske føderasjon store tjenester. Sverre visste selvsagt at møtene og de hemmelige overleveringene ikke ville se bra ut dersom steinene noen gang ble snudd, spesielt i det antirussiske klimaet som rådet etter invasjonen av Ukraina. Men akkurat i disse tider var det viktig å ha en åpen kanal. Det var faktisk i tråd med SAGAs uformelle mandat. Men nå, med Ingeborg som påtroppende forsvarsminister?

Han fattet en rask beslutning. Han grep ordenen, låste safen og kontoret og løp raskt ned til Øksevika. På brygga tenkte han på ministerposten og giftermålet, som var to uker unna. Familien gikk foran alt, også en russisk vennskapsorden.

Med all kraft kylte han medaljen ut på fjorden.

Han kastet sine mørke hemmeligheter på sjøen, som så mange før ham. Den russiske vennskapsordenen brøt vannflaten som en mynt. Den ville synke ned til 25 meter, et sted der overflatens lys allerede var sterkt redusert. Plaketten ville forsvinne inn mellom skjell og sjøstjerner, før den la seg under mudderet som dekket havbunnen.

Der ville den aldri bli funnet.


KAPITTEL 2

Våpenkassen

Da Sonja var ferdig med å rydde kjøkkenet og gikk over eiendommen i retning aupairboligen, kom en bilkonvoi kjørende langs alleen på Rederhaugen.

Konvoien bestod av ti–femten kjøretøy i ulik størrelse, fra privatbiler til store lastebiler og vogntog. Alle var utstyrt med de gulblå flaggene fra hennes eget land, og merket Slava Ukraina. På hennes eget språk sa man Slava Ukraini, men hun antok at det var snakk om en fornorsking.

Følget med biler stanset. Folkene som hoppet ut av kjøretøyene, var for det meste menn, skjeggete og kraftige typer som fikk henne til å tenke på soldater, men det hele ble dirigert av Sverres lillesøster Andrea.

«Sonja!» vinket hun. Av alle hun hadde truffet i Falck-slekten, var Andrea den hun likte klart best. Hun hadde familiens varmeste klemmer og alltid et vennlig ord. Andrea snakket med alle, enten man var vaktmester eller president.

«Vi kommer rett fra Ukraina», sa hun og tente en sigarett. «Har levert utstyr og proviant, og kjørt hele veien tilbake.»

«Lang tur», sa Sonja. «Er det ikke bilene som trengs mest?»

Andrea nikket. «Mange biler ble igjen der nede. Disse skal lastes på nytt og dra tilbake snart.»

Sonja nikket.

«Vi holder forresten et lite selskap i lysthuset i kveld», fortsatte Andrea. «Du er selvfølgelig hjertelig velkommen.»

«Jeg passer barna, men skal prøve å komme innom etterpå.»

Hun hadde bestemt seg for å gjennomføre et program med ashtanga yoga via en app, og gikk tilbake til aupairboligen på stupet for å skifte. Det hadde blitt mye yoga den siste tiden. Det var John som hadde anbefalt henne det. Seriene gjorde henne sterk og utholdende, og pusteøvelsene hjalp henne når bildene fra hjembyen dukket opp.

Sonja hadde tenkt mye på hvilke følelser hun egentlig hadde for John. Jo, hun hadde hjertebank hver gang han foreslo en tur i skogen. Egentlig brydde hun seg ikke om eldre menn, men John var en høflig mann og en oppmerksom elsker. Som henne var han utlending i Norge. Var de forelsket, eller bare to ensomme sjeler i et fremmed land?

Inne i leiligheten kom hun på at hun hadde vasket yogamatten og lagt den til tørk på vaskeriet. Vaskerommet lå i en lagerbygning et steinkast bak snuplassen. Bygningen fungerte også som garasje for større kjøretøy.

Sonja fulgte en sti fra Stupet som gikk i en liten sløyfe gjennom skogen og til en inngang på baksiden av bygget. Der låste hun seg inn i gangen som ledet til vaskerommet. Fra garasjen ved siden av hørte hun en høy, stikkende lyd. En drill, kanskje, eller et sveiseapparat? Gjennom en liten glugge i døra kunne hun se rett inn i garasjen.

En skikkelse lå utstrakt på gulvet, med hodet gjemt innunder karosseriet. Det ene forhjulet på varebilen var tatt av. Tur-retur Ukraina på landeveien var mange tusen kilometer. Det var ikke rart at det trengtes vedlikehold.

Hun hentet den sammenrullete matten på vaskerommet. På vei tilbake kastet hun et nytt blikk inn gjennom gluggen. Nå så hun mannens bakhode. Han hadde kaps på seg og satt på knærne på gulvet. Foran ham lå noe som så ut som en flat, svart verktøykasse. Mannen lente seg over kassen, grep noe med begge hender.

Sonja stivnet.

Han holdt et våpenløp opp mot lyset.

At nordmenn fraktet våpen til krigen i Ukraina, var så sin sak, selv om hun hadde lest at det skjedde gjennom offisielle militære kanaler. Men hvem fraktet våpen fra fronten til Norge, gjemt i hulrom i karosseriet? Profesjonelle smuglere, folk som smuglet våpen og narkotika. Hun hadde sett det på YouTube.

Mannen snudde langsomt hodet i retning gluggen.

Sonja dukket. Følelsen av å ha sett noe hun ikke skulle, dukket opp. Hadde han oppdaget henne? Raskt pilte hun tilbake til vaskerommet, smatt inn og vred om låsen. I det samme hørte hun døra inn til garasjen åpne seg. Hun sank ned mot veggen. Forsøkte å fokusere på pusten, som yoga-instruktøren sa. Fra gangen hørte hun skritt i hennes retning. Sonja knyttet hendene.

Dørhåndtaket gikk ned. Hun lukket øynene.

Mannen utenfor prøvde et par ganger til. Hva om han hadde nøkler?

Jeg er i Norge, tenkte hun, ingenting kan skje her. Her er jeg trygg.

Mannen utenfor rykket i døra. Folk som smuglet våpen fra krigen i Ukraina, var trolig kapable til alt. Burde hun si ifra til Andrea Falck? Sonja grøsset. Hva om hun var med på det?

Til slutt forsvant skrittene bortover gangen. Ytterdøra hun selv hadde kommet inn gjennom, slo igjen.

Da hun reiste seg, kom skjelvingen. Sonja forsikret seg en siste gang om at bygningen var forlatt, gikk deretter raskt bortover gangen og ut.

Den friske vårlufta slo mot henne. Bak lagerbygningen gikk det en sti, hun fulgte den ti meter, til hun kom til åpent lende.

På snuplassen virket stemningen gemyttlig, sjåførene satt henslengt over panserne mens de småpratet over kaffekopper og sigaretter.

Hadde ikke Sverre sagt at det skulle installeres alarm? Jo, men den ville ikke være operativ før på ettermiddagen.

Var det hele bare innbilning? Nei, hun hadde sett et våpen, åpenbart ment for å forsvare Ukraina mot russerne, smuglet inn i Norge. Hun kunne la det fare. Late som ingenting, gjennomføre en runde ashtanga, rydde og passe barn. Hun var heldig. Norge var et trygt land. De merkelige nordmennene insisterte til og med på å behandle tjenestefolk som likeverdige.

Da fikk hun øye på skikkelsen fra garasjen. Det måtte være ham, den svarte kapsen og den hvite T-skjorta var den samme. Mannen gikk rolig opp gangveien med kassen i hånden. Han beveget seg i retning borgtårnet på hovedbygningen, ubesværet, som om han bar en gitarkasse.

Idet mannen var framme ved inngangsdøra til sokkeletasjen, fattet Sonja en rask beslutning.

Da hun begynte å jobbe for familien året før, hadde Sverre gitt henne en guidet tur rundt på den enorme eiendommen. Fra sokkeletasjen i tårnet viste han henne ned en trapp over to etasjer til et gammelt bomberom. Hvelvet, forklarte han, var også blitt brukt som våpendepot etter krigen, i tilfelle russisk invasjon. Nå forelå det planer om å gjøre det om til museum for skoleelever.

Skikkelsen kastet et forsiktig blikk rundt seg og låste seg inn.

Et knapt minutt senere gjorde Sonja det samme. Som au pair hadde hun nøkler til kjelleren, der hun ofte pleide å hente noen flasker fra vinkjelleren. Hun vred nøkkelen til kjellerdøra forsiktig rundt. Åpnet døra på gløtt, la hodet på skakke og lyttet nedover i mørket mot kjelleren.

Da hørte hun en sterk, mekanisk lyd to etasjer lenger ned, som fra en kran, og like etter en kunstig stemme: Alarm off.

Han hadde åpnet hvelvet.

Sonja merket at håndflatene var blitt glatte. Hun lukket kjellerdøra og ble stående nederst i trappegangen. Stirret oppover spiraltrappa i tårnet. Hvem var denne mannen? Hvorfor smuglet han et våpen inn i Norge og deponerte det i hvelvet på Rederhaugen? Hva burde hun gjøre? Hun måtte finne ut hvem fyren var.

Sonja sendte en melding til John og spurte om de kunne treffes. Han svarte umiddelbart: Klarer du Kikutstua?

